b'\n_START_ARTICLE_\nLjudski kostur\n_START_PARAGRAPH_\nLjudski kostur (skeleton gr\xc4\x8d. \xcf\x83\xce\xba\xce\xb5\xce\xbb\xce\xb5\xcf\x84\xcf\x8c\xcf\x82-isu\xc5\xa1en) se sastoji od individualnih ili udru\xc5\xbeenih kostiju (kao \xc5\xa1to je lubanja), poduprtih i dopunjenih postrojenjem ligamenata, tetiva, mi\xc5\xa1i\xc4\x87a i drugih organa. Kostur nije nepromjenjiv, ve\xc4\x87 se mijenja kroz \xc5\xbeivotni vijek. Prosje\xc4\x8dan kostur se sastoji od 206 kostiju; 31 u svakoj nozi, 32 u svakoj ruci, 29 u lubanji, 26 u kralje\xc5\xbenici i 25 u prsnome ko\xc5\xa1u. Pojedine kosti su me\xc4\x91usobno sra\xc5\xa1tene, npr. kosti lubanje, trtica i kosti zdjelice. Kostur se sastoji od kosti, hrskavice i ligamenata. Novoro\xc4\x91en\xc4\x8de ima otprilike 300 kostiju. Ubrzo nakon ro\xc4\x91enja kosti trtice, odnosno ostatak repa sraste zajedno.\n_START_SECTION_\nFunkcija\n_START_PARAGRAPH_\nKostur pru\xc5\xbea potporu tijelu i daje mu oblik, potporanj je mi\xc5\xa1i\xc4\x87ima, \xc5\xa1titi unutarnje organe te omogu\xc4\x87uje kretanje._NEWLINE_U kostima se nalazi hematopoetsko tkivo, odnosno tkivo koje proizvodi krvne stanice. Tako\xc4\x91er, kosti su spremi\xc5\xa1ta anorganskih tvari. Sadr\xc5\xbee kalcij, fosfor i druge ione bitne za metabolizam.\n_START_SECTION_\nSpolne razlike\n_START_PARAGRAPH_\nPostoji mnogo razlika izme\xc4\x91u mu\xc5\xa1kog i \xc5\xbeenskog kostura. Jedna od razlika jest veli\xc4\x8dina zdjelice. \xc5\xbdene imaju ve\xc4\x87u zdjelicu, radi lak\xc5\xa1eg poro\xc4\x91aja. Mu\xc5\xa1karci imaju neznatno ve\xc4\x87a i deblja rebra, a \xc5\xbeene manje zube, te u\xc5\xbeu \xc4\x8deljust.\n_START_SECTION_\nBolesti\n_START_PARAGRAPH_\nPostoje mnoge bolesti koje poga\xc4\x91aju kostur. Mogu biti genetske ili ste\xc4\x8dene, a tumori benigni ili maligni. Sarkom, rak kosti, veoma je ozbiljna bolest te zahtijeva dugotrajno lije\xc4\x8denje. Artritis jest bolest koja poga\xc4\x91a zglobove, te prouzro\xc4\x8duje bol u zglobovima, uko\xc4\x8denost i deformiranost zgloba. Do frakture kostiju dolazi kad je kost izlo\xc5\xbeena prevelikoj sili koja prema\xc5\xa1uje njezinu \xc4\x8dvrsto\xc4\x87u. Prijelom mo\xc5\xbee biti otvoreni ili zatvoreni. Lije\xc4\x8di se imobilizacijom kosti. Osteoporoza pove\xc4\x87ava lomljivost kostiju, jer je razaranje stanica ko\xc5\xa1tanog tkiva ve\xc4\x87e od stvaranja, koja se doga\xc4\x91a neprestano. Kosti postaju slabe i porozne. Osteoporoza je \xc4\x8de\xc5\xa1\xc4\x87a u \xc5\xbeena, te se ne mo\xc5\xbee izlije\xc4\x8diti. Rahitis je nedostatak kalcija, odnosno vitamina D. Kosti se deformiraju te postanu mekane.'